[{"text_idx": "#000001", "text": "Laster Intxorta 1937 kultur elkarteak Josu Chuecak idatzitakoa, \u20182000 del Winnipeg. Diario de a bordo\u2019 liburua argitaratuko dugu. Ontzian idatzitako jatorrizko egunkariarekin."}, {"text_idx": "#000002", "text": "Testua eta argazkiak: Intxorta 1937."}, {"text_idx": "#000004", "text": "Bidaian idatzitako egunkariaren faksimilearekin batera, zuzendutako pasarteen zerrenda, handituta eta osatuta dago. Intxorta 1937ko partaideok, Winnipeg-ekin dugun harreman bikoitza aurkezten dugu, Txilen elkarrizketatu genituen bi pertsonekin. Batetik, bidaia prestatzen zuzenean parte hartu zuen Sunti Amilibiarekin (Txileko Santiagon 2006an egindako elkarrizketa) eta, bestetik, Agnes Ame\u0301rica Winnipeg Alonso Bolladarekin, ibilbidean zehar ontzian jaiotako neskatoarekin (2016an Vin\u0303a del Mar-en egindako elkarrizketa)."}, {"text_idx": "#000005", "text": "Goiko argazkian: Ricardoren ziurtagiria Nerudak sinatuta."}, {"text_idx": "#000009", "text": "\u201cTatxok deitu zigun Ricardori eta neuri Parisa etortzeko, Txileko Legazioan lan egin genezan. Ekainean izeko Victoriarekin batera bizitzen hasi ginen apartamentu txiki batean, Rue Roussel-en, Garaipen Arkutik gertu, logela bakarra zuena. Ricardo eta biok laguntzera joan ginen Legazioaren immigrazio bulegoan pilatzen ari ziren eskutitzei erantzuteko. Jende hura jota zegoen, etsita, oraindik ere kontzentrazio-eremuetan bizi baitzen, eta, informazioa txarto jasotzearen ondorioz, eskutitzak bidaltzen zituzten Legaziora eta ez Erbesteratuen Zerbitzura. Txilek espainiar erbesteratuentzat kupo bat ireki zuenean, langile espezializatuak edo nekazariak bidaltzeko eskatze zuen. Ez zuen gura profesionalik, ez ingeniaririk, ez medikurik, eta are gutxiago literatorikm ere; Winnipeg itsasontzirako eskaerak galbahetu zituen SERE zerbitzuak.Parisen, Winnipeg itsasontzia antolatzen ari zirela, ezagutu nituen Pablo Neruda eta haren bigarren emaztea Delia del Carril, emakume argentinar handi hura, poetaz maitemindu zena eta oinarri izan zena jenio adigabe eta moderno batentzat, zeinaren poesia hasiera batean kostatu egiten zitzaidan aitortzea. Ezagutu nituen ere Rafael Alberti eta haren emaztea, eta maila txikiagoko idazle batzuk..."}, {"text_idx": "#000011", "text": "Ni hasi nintzen makina idazten Legazioan. Ez nintzen mekanografo profesionala, Carmen modukoa, Nerudaren idazkari pribatuaren emaztea, zeinak aho zabalik utzi ninduen, baina nik abantaila bat nuen beste mekanografo batzuen aldean: idazten nekien. Ez zen beharrezkoa niri eskutitzak diktatzea. Ricardok azpimarratzen zizkidan, gutun patetiko haietatik, datuak, helbideak eta gainetiko xehetasunak. Bikote ona egin genuen, eta ehunka eskutitz bideratu genituen: espero dut jende hari lagundu izana konponbide egingarriak bilatzen\u201d."}, {"text_idx": "#000014", "text": "Intxorta 1937 kultur elkarteak argitaratutako liburuen 26. zenbakia duen liburu hau, Arrasaten aurkeztuko da laster, 2021eko abenduaren 2an, Kulturaten, arratsaldeko sei eta erdietan, Durangoko Azokara eraman baino lehen, Elkarren standetan egongo baita."}]